นายกฯสั่งคลังคุมสหกรณ์ฯ
นายกฯ สั่งคลังตั้งหน่วยงานพิเศษดูแลสหกรณ์ทั่วประเทศ หลัง ธปท.ปฏิเสธดูแลสหกรณ์ฯ ทั้งระบบมีหนี้หลายแสนล้าน รับภาระไม่ไหว
15 มิ.ย. 2559

นายกฯ สั่งคลังตั้งหน่วยงานพิเศษดูแลสหกรณ์ทั่วประเทศ หลัง ธปท.ปฏิเสธดูแลสหกรณ์ฯ ทั้งระบบมีหนี้หลายแสนล้าน รับภาระไม่ไหว
พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ได้สั่งการในการประชุมคณะรัฐมนตรี (ครม.) เมื่อวานนี้ ให้กระทรวงการคลังไปหารือร่วมกับหน่วยงานที่เกี่ยวข้องเพื่อจัดตั้งหน่วยงานพิเศษขึ้นมากำกับดูแลสหกรณ์ทั่วประเทศ หลังจากที่ธนาคารแห่งประเทศไทย (ธปท.) ได้รายงานให้ทราบว่าไม่สามารถกำกับดูแลงานของสหกรณ์ได้ เพราะปัจจุบันหนี้ของสหกรณ์ทั่วประเทศรวมกันแล้วมีมากถึงหลักแสนล้านบาท หากเกิดอะไรขึ้น ธปท.ไม่สามารถรับได้
แหล่งข่าวจากกระทรวงการคลัง เปิดเผยว่า นายกฯ ต้องการให้มีการยกระดับสหกรณ์ขนาดใหญ่และเข้มแข็งขึ้นเป็นธนาคารสหกรณ์ โดยคณะกรรมการพัฒนาการสหกรณ์แห่งชาติ (คพช.) ที่มี พล.อ.ฉัตรชัย สาริกัลยะ รมว.เกษตรและสหกรณ์ ให้มีการแต่งตั้งคณะอนุกรรมการขับเคลื่อนการจัดตั้งธนาคารสหกรณ์ เพื่อไปศึกษารูปแบบการจัดตั้งธนาคารสหกรณ์ โดยมีตัวแทนจากกระทรวงการคลังและ ธปท.เขาร่วมศึกษาด้วย
อย่างไรก็ดี กระทรวงการคลังและ ธปท. เห็นว่า ควรจะดึงเฉพาะสหกรณ์ออมทรัพย์ออกมาและจัดตั้งเป็นองค์กรพิเศษคล้ายกับคณะกรรมการกำกับเพื่อทำหน้าที่ดูแลสหกรณ์ออมทรัพย์ ซึ่งถือว่าเป็นสถาบันการเงินประเภทหนึ่งที่เกี่ยวกับการรับฝากเงินจากประชาชนและการปล่อยเงินกู้ จึงจำเป็นต้องมีมาตรฐานการบริหารงานเหมือนสถาบันการเงิน ไม่ให้เกิดการฉ้อโกงจนสร้างความเสียหายให้กับประชาชน เหมือนที่เกิดขึ้นกับสหกรณ์เครดิตยูเนี่ยนคลองจั่น และการฝากเงินในสหกรณ์จะไม่ได้รับการค้ำประกันเงินฝากอีกด้วย
"ที่ ธปท.ดูแลไม่ไหวคือ หากเกิดความเสียหายแก่สหกรณ์อาจจะต้องรับผิดชอบผู้ฝากเงินซึ่งไม่สามารถทำได้ เพราะวงเงินฝากรวมของสมาชิกสหกรณ์ทั่วประเทศหลายแสนล้านบาท และสหกรณ์ที่อ่อนไหวที่สุดคือสหกรณ์ออมทรัพย์" แหล่งข่าวเปิดเผย